هلا فيكم خواتي ..
حاولت ادخل بياناتي أنا بعد وحصل لي نفس الخطأ ولكن ممكن إني استفسر من الموقع وأفيدكم قريب.
وحبيت إني أفيدكم بشي أكيد تعرفونه ولكن للتذكير .. ترى الأرزاق بيد الله ومثال على ذلك كانت اختي متخرجة من الكلية وتدور لها على شغل واقترحت عليها الوالدة بأنها تدخل جهة حكومية A وقالت إلا هالجهة أنا ما ابيها وقدمت اوراقها في كل مكان ولا حد رد عليها لمدة ثلاث أو اربع سنين ويوم يأست قدمت على A وتمت لها شهرين وردوا عليها على طووول .. والمقصد بأن الواحد ما يدري رزقه وين..
وحبيت إني اقترح عليكم اقتراحات ممكن إن تفيدكم إن شاء الله لحد ما يجيكم رزقكم في الحكومة.
أول شي إذا عندكم ميول للأزياء والتصميم فيه عندكم مركز خياطة بالسد يعطون دورة في الخياطة وبعدها ممكن تنتجون من البيت وبعدين تعرضونه في المنتديات.
وثاني شي إذا لكم ميول في الطبخ ممكن تاخذين دورة في الطبخ وتعملون مشروع "حلويات" أو "بوفيه"...إلخ وابتدوا من البيت وقرايبكم (ملاحظة إذا امدحوا شغلكم فحاولوا إنكم تتوسعون إلى صديقاتكم وراح يسون لكم دعاية بدون توصية )
ثالث شي إذا عندكم رخصة سواقة ممكن توصلين بنات أو مدرسات وتبدتين من جيرانج أو معارفج (وهذا بعد إذن الاهل).
رابع شي إذا تحبون تصفح الانترنت والمنتديات ممكن تبتدؤون تجارتكم الالكترونية فتتعاملين مع تاجرات أو مواقع أو مصانع (وهذا اللي ساير في جميع المنتديات التجارية الالكترونية).
خامس شي وإذا ما لكم في هذا كله ممكن إنكم تتابعون اعلانات الجرايد وفيه مواقع ثانية للتوظيف (تجارية مب حكومية).
والله يوفق الجميع ويرزقكم الرزق الحلال.